སྐད་རིགས་མང་པོ་ཞིག་ད་ལྟ་དངོས་སུ་ནུབ་པ་མིན་ཡང་ནུབ་མ་རག་པར་གྱུར་ཏེ་སྨྲ་མཁན་གྱི་མི་འགའ་རེ་ལས་མེད་པར་གྱུར་ཡོད་དེ།ཏེ་ཝེ་ཁི་རེ་སི་ཐིལ་གྱི་སྐད་ཀྱི་འཆི་བ་ཞེས་པའི་གཞུང་ལས།སྨྲ་མཁན་གྱི་མི་གྲངས་མང་ཉུང་གི་དབང་དུ་བྱས་ན་འཛམ་བུ་གླིང་གི་སྐད་རིགས༥༡ལ་སྨྲ་མཁན་གྱི་མི་གཅིག་རེ་ལས་མེད།སྐད་རིགས༥༠ཐམ་པ་ལ་སྨྲ་མཁན་གྱི་མི༡༠ཙམ་རེ་ལས་མེད།སྐད་རིགས༥༠༠ལ་སྨྲ་མཁན་གྱི་མི་༡༠༠ཙམ་རེ་ལས་མེད།སྐད་རིགས༡༥༠༠ལ་སྨྲ་མཁན་གྱི་མི༡༠༠༠ཙམ་རེ་ལས་མེད།སྐད་རིགས༥༠༠༠ལ་སྨྲ་མཁན་གྱི་མི་འབུམ་གཅིག་ཙམ་རེ་ལས་མི་འདུག་ཅེས་སྨྲས་ཏེ།འདི་རྣམས་ཀྱང་སྐད་རིགས་རིམ་གྱིས་ཉམས་ཏེ་མཐར་སྨྲ་མཁན་གྱི་མི་དེ་ཙམ་རེ་ལས་ལྷག་མར་མ་ལུས་པ་ཡིན་གྱི།དང་པོ་ནས་སྐད་རིགས་ཤིག་ལ་སྨྲ་མཁན་གྱི་མི་བཅུ་ཕྲག་ཙམ་རེ་ལས་མེད་པ་སོགས་ནི་མ་ཡིན་ཏེ།དཔེར་ན།ཧྥ་རན་སིའི་པུ་རེ་ཐོ་ནུའི་སྐད་ལ་སྤྱི་ལོ༡༩༠༥ལོར་སྨྲ་མཁན་གྱི་མི་ཚོད་རྩིས་བྱས་ན་ཁྲི་ཕྲག༡༤༠ཙམ་ཡོད་ཀྱང་ད་ལྟ་སྐད་དེ་ལེགས་པར་སྨྲ་ཐུབ་མཁན་གྱི་མི་ཁྲི་ཚོ༢༥ཙམ་ལས་མེད་པར་གྱུར་ཟིན་པ་དང༌།ཨ་མེ་རི་ཀ་བྱང་མ་ན་སྔར་གྱི་དུས་སུ་ཡུལ་སྐད་རིགས་མི་འདྲ་བ༡༠༠༠ཙམ་ཞིག་ཡོད་ཀྱང་ད་ལྟ་གཞུང་ཕྱོགས་ཀྱིས་ཁས་བླངས་པའི་སྐད་རིགས་བཅུ་གྲངས་ཙམ་ལས་མེད།ཁེ་ན་ཏར༡༩༨༡ལོར་ཡུལ་སྐད༥༠ཙམ་ཡོད་ཀྱང༡༩༩༦ལོར་སྨྲ་མཁན་གྱི་མི་མང་ཙམ་ཡོད་པའི་སྐད་རིགས་གསུམ་ཙམ་ལས་མེད་པར་གྱུར།ཨོ་སི་ཐྲ་ལི་ཡར་དུས་རབས༡༨པའི་སྐབས་སུ་ཡུལ་སྐད༢༥༠ཙམ་ཡོད་ཀྱང་ད་ལྟ༢༥ལས་མེད་པར་གྱུར།བྷ་རེ་ཟེན་སྤྱི་ལོ༡༥༠༠ཙམ་གྱི་དུས་སུ་སྐད་ཀྱི་གྲངས་ཀ་ཚོད་དཔག་བྱས་ན༡༡༧༥ཡར་མར་ཞིག་ཡོད་ཀྱང་ད་ལྟ་ལུས་པ་ལ༢༠༠ཙམ་གྱི་ཁར་ཡང་མི་ལོངས་བ་དང༌།ཀྲུང་གོའི་ཐོའུ་ཅམི་རིགས་ལ་ད་ལྟ་མི་གྲངས་ས་ཡ་བརྒྱད་ཡོད།འོན་ཀྱང་དེའི་ནང་ན་མི་རིགས་རང་གི་སྐད་ཤེས་མཁན་བརྒྱ་ཆ་གཅིག་ལས་མི་འདུག་ལ།དེ་ཡང་ལོ་བཅུ་ཕྲག་འགའ་ཞིག་གི་རྗེས་ནས་མཇུག་རྫོགས་རྒྱུ་ཡིན་འདུགདེ་བཞིན་དུ་མན་ཇུའིརིགས་ལ་ད་ལྟ་མི་གྲངས་བྱེ་བ་ལྷག་ཅིག་ཡོད།ལོ་ཉིས་བརྒྱ་ལྷག་གམ་སུམ་བརྒྱ་ཙམ་ཞིག་གི་རིང་ལ་ཁོང་ཚོའི་སྐད་ཡིག་ཉམས་ནས་ད་ལྟ་མན་རིགས་ཀྱི་གྲོང་ཚོ་ཕ་སྐད་བདག་སྲུང་ལེགས་ཤོས་གཉིས་གསུམ་རེ་ཡོད་པ་དག་གི་ནང་དུའང་རྒན་པོ་ལོ་དྲུག་ཅུ་ཡན་ཆད་ལོན་ཟིན་པའི་མི་གྲངས་བཅུ་ཁ་མ་ལོང་པ་ཙམ་ཞིག་གིས་ནང་ཕན་ཚུན་དུ་སྨྲ་ཞིང་གོ་ནུས་པ་ལས་གཞན་མེད།དེའང་ལོ་བཅུ་ཕྲག་གཅིག་གཉིས་ཙམ་གྱི་རྗེས་ནས་རྒྱུན་ཆད་པར་འགྱུར་བ་ལྟ་བུ་སྟེ།འདི་དག་ནི་འཛམ་བུ་གླིང་དུ་སྐད་རིགས་ཇི་ལྟར་ཤི་བར་གྱུར་པའི་ཚུལ་ལོ།།རྩོམ་འགན་པ།རྟ་མགྲིན